Adele

**Adele Laurie Blue Adkins**, poznata samo kao **Adele**, engleska je pjevačica i tekstopisac. Maturiravši na Londonskoj školi za scenske umjetnosti i tehnologiju 2006, dobila je ugovor za snimanje od izdavačke kuće *XL Recordings* nakon što je njen prijatelj postavio njen demo-snimak na Myspace iste godine. Naredne godine dobila je nagradu Brit Awards u kategoriji "Izbor kritičarâ" i pobijedila u BBC-jevom izboru Sound of 2008 (*Zvuk iz 2008*). Njen debitantski album, *19*, objavljen je 2008. i doživio uspjeh i komercijalno i kod kritičara. Postao je sedmostruki platinasti album u Ujedinjenom Kraljevstvu i dvostruki platinasti u SAD-u. Njeno pojavljivanje u šouu *Saturday Night Live* krajem 2008. jako je pomoglo njenoj karijeri na američkom tržištu. Na 51. dodjeli "Grammyja" 2009. dobila je nagrade za najboljeg novog izvođača i najbolju žensku vokalnu pop-interpretaciju.

Početkom 2011. objavila je svoj drugi album, *21*, koji je nadmašio prethodni i donio Adele brojne nagrade u 2012, među kojima su 6 *Grammyja* (uključujući onaj za album godine), čime je izjednačila rekord, 2 Brit Awardsa (uključujući onaj za britanski album godine) i 3 American Music Awardsa. Ovaj album postao je 16-ostruki platinasti u UK i četvrti je najprodavaniji album u UK svih vremena. U SAD-u je držao 1. mjesto duže od bilo kojeg albuma još od 1986. i dobio je dijamantni certifikat. Prodan je u 31 milion primjeraka širom svijeta.

Uspjeh albuma *21* donio je Adele i mnogo spominjanja u *Guinnessovoj knjizi rekorda*. Ona je prva žena u historiji *Billboard* Hot 100 liste koja je imala 3 hita među top 10 pjesama istovremeno i prva žena koja je imala 2 albuma među top 5 albuma istovremeno na *Billboard* 200 listi, kao i 2 singla među top 5 singlova na *Billboard* Hot 100 listi. *21* je album s najdužim boravkom na 1. mjestu koji je snimila solo-izvođačica u historiji britanskih i američkih top-lista. Godine 2012. objavila je pjesmu "Skyfall", koju je napisala i otpjevala za istoimeni film iz serijala o Jamesu Bondu. Ova pjesma osvojila je *Oscar*, *Grammy* i *Zlatni globus* za najbolju originalnu pjesmu. 20. novembra 2015. nakon trogodišnje pauze objavila je svoj treći studijski album, *25*, koji je odmah izbio na 1. mjesto top-lista albuma i srušio rekorde u prvoj sedmici prodaje u UK i SAD-u. Vodeći singl, "Hello", zasjeo je na 1. mjesto top-lista u mnogim državama i postao prva pjesma u SAD-u koja je prodana u milion digitalnih primjeraka u prvoj sedmici nakon objavljivanja.

*Billboard* je 2011. i 2012. proglasio Adele za umjetnika godine. Također 2012. VH1 svrstao ju je na 5. mjesto liste "100 najvećih žena u muzici", a magazin *Time* proglasio ju je za jednu od najutjecajnijih osoba na svijetu. 18. decembra 2015. kombinirana prodaja njenih singlova i albuma procijenjena je na brojku veću od 100 miliona primjeraka, što je svrstava među izvođače s najviše prodanih albuma na svijetu.

## Rane godine 
Rođena je 5. maja 1988. u Tottenhamu, dijelu Londona. Majka joj je Penny Adkins (Engleskinja), a otac Mark Evans (Velšanin). Evans je napustio porodicu kad je Adele imala 2 godine, ostavivši njeno odgajanje majci. Počela je pjevati u dobi od 4 godine i tvrdi da je postala opsjednuta glasovima. Odrastajući, više je vremena provodila pjevajući nego čitajući; posljednja knjiga koju je pročitala bila je *Matilda* Roalda Dahla kad je imala 6 godina. Tri godine kasnije Adele i njena majka, koja je u međuvremenu našla posao u izradi namještaja, a radila je i kao organizator aktivnosti na polju obrazovanja odraslih, preselile su se u Brighton, na južnoj obali Engleske.

Nakon 2 godine vratile su se u London, prvo u Brixton, a zatim u susjedni distrikt West Norwood, na jugu Londona. West Norwood je predmet Adeleine prve snimljene pjesme, "Hometown Glory", koju je napisala i komponirala 2004. u dobi od 16 godina. U maju 2006. maturirala je na Londonskoj školi za scenske umjetnosti i tehnologiju, koju su s njom pohađale i Leona Lewis i Jessie J. Adele ovoj školi pripisuje zasluge za njegovanje njenog talenta čak iako je u to vrijeme bila zainteresiranija da uđe u A&R i iako se nadala da će pokrenuti karijere drugih ljudi.

## Reference 
## Vanjski linkovi 
* Zvanični sajt
* 
* Zbirka članaka o Adele na *TheGuardian.com*
* Adele  na MTV-ju


Kategorija:Rođeni 1988.
Kategorija:Živi ljudi
Kategorija:Biografije, London
Kategorija:Engleske pjevačice
Kategorija:Engleski tekstopisci